Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston asetukseksi muuntogeenisten organismien valtioiden rajat ylittävistä siirroista komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2003/0360 lopull. - COD 2002/0046 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUKSEKSI MUUNTOGEENISTEN ORGANISMIEN VALTIOIDEN RAJAT YLITTÄVISTÄ SIIRROISTA KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla 1. TAUSTA Komissio toimitti otsikossa mainitun asetusehdotuksen EY:n perustamissopimuksen 175 artiklan 1 kohdan nojalla Euroopan parlamentille ja neuvostolle 18. helmikuuta 2002. Alueiden komitea antoi lausuntonsa 16. toukokuuta 2002. Euroopan talous- ja sosiaalikomitea antoi lausuntonsa 17. heinäkuuta 2002. Euroopan parlamentti antoi lausuntonsa ensimmäisessä käsittelyssä 24. syyskuuta 2002. Komissio hyväksyi osan parlamentin ehdottamista tarkistuksista ja antoi neuvostolle hyväksytyt tarkistukset sisältävän muutetun ehdotuksen 16. lokakuuta 2002. Neuvosto vahvisti yksimielisesti yhteisen kannan 4. maaliskuuta 2003. Euroopan parlamentti ehdotti toisessa käsittelyssä 4. kesäkuuta 2003 kahdeksaa tarkistusta yhteiseen kantaan. Tässä asiakirjassa esitetään EY:n perustamissopimuksen 251 artiklan 2 kohdan kolmannen alakohdan c alakohdan mukaisesti komission kanta tarkistuksiin, joita Euroopan parlamentti on ehdottanut yhteiseen kantaan. 2. KOMISSION EHDOTUKSEN TARKOITUS Ehdotuksen tavoitteena on panna täytäntöön kyseistä asiaa koskevat Cartagenan bioturvallisuuspöytäkirjan määräykset perustamalla yhteinen ilmoitus- ja tietojärjestelmä yhteisön ulkopuolisiin maihin suuntautuvaa muuntogeenisten organismien (GMO:en) vientiä varten. Järjestelmällä myötävaikutetaan riittävän suojan varmistamiseen sellaisten GMO:en turvallisessa siirrossa, käsittelyssä ja käytössä, joilla voi olla haitallisia vaikutuksia biologisen monimuotoisuuden suojeluun ja kestävään käyttöön. Lisäksi järjestelmässä otetaan huomioon ihmisten terveydelle aiheutuvat vaarat ja keskitytään erityisesti valtioiden rajat ylittäviin siirtoihin. 3. KOMISSION KANTA EUROOPAN PARLAMENTIN EHDOTTAMIIN TARKISTUKSIIN 3.1. Yhteenveto neuvoston vahvistamasta yhteisestä kannasta Komissio hyväksyy täysin kaikki Euroopan parlamentin ehdottamat kahdeksan tarkistusta. Se katsoo, että mainittuihin tarkistuksiin perustuva sovitteluratkaisu antaa yhteisölle mahdollisuuden panna ajoissa täytäntöön velvoitteensa, jotka johtuvat Cartagenan bioturvallisuuspöytäkirjan ratifioinnista. 3.2. Parlamentin toisessa käsittelyssä ehdottamat tarkistukset 3.2.1. Hyväksytyt tarkistukset 3.2.1.1. Tarkistus 19 (Tuonnin kohteena olevan osapuolen kansallisen sääntelykehyksen kunnioittaminen) Tarkistuksessa korostetaan tarvetta noudattaa tuonnin kohteena olevan osapuolen tai ulkopuolisen bioturvallisuutta koskevaa sääntelykehystä pöytäkirjan mukaisesti. Tämä noudattelee komission useissa eri kansainvälisissä yhteyksissä esittämää kantaa, jonka mukaan on kunnioitettava eri maiden oikeutta tehdä vapaasti GMO:ja koskevia omia perusteltuja valintojaan. Näin ollen komissio hyväksyy tarkistuksen 19. 3.2.1.2. Tarkistukset 21 ja 22 (Velvollisuus odottaa etukäteen annettua kirjallista suostumusta ennen GMO:n vientiä) Tarkistusten 21 ja 22 mukaan viejät ovat velvollisia odottamaan etukäteen annettua kirjallista suostumusta ennen GMO:n vientiä. Komissio uskoo, että tämä säännös menee pidemmälle kuin bioturvallisuuspöytäkirjan määräykset. Tämä onkin ainoa tarkistus, johon komissio suhtautuu tietyin varauksin. Se voi kuitenkin hyväksyä molemmat mainitut tarkistukset yleisen sovitteluratkaisun osana. 3.2.1.3. Tarkistukset 24 ja 26 (GMO:en rajat ylittäviä siirtoja koskevien tietojen saatavuuden parantaminen) Tarkistuksilla 24 ja 26 parannetaan GMO:en rajat ylittäviä siirtoja koskevien tietojen saatavuutta, mikä on yhdenmukaista ympäristöasioihin liittyvää yleisön tiedonsaantia koskevan sääntelykehyksen ja GMO:en tarkoituksellisesta levittämisestä ympäristöön annetun direktiivin 2001/18/EY kanssa. Näin ollen komissio hyväksyy tarkistukset 24 ja 26. 3.2.1.4. Tarkistus 20 (Lääkkeitä koskeva poikkeus) Tarkistuksen 20 tarkoituksena on selkeyttää sellaisille ihmisten käyttöön tarkoitetuille lääkkeille myönnettyjen poikkeusten soveltamisalaa, joita käsitellään muissa kansainvälisissä sopimuksissa tai organisaatioissa. Tarkistuksella poikkeukset rajoitetaan sellaisiin sopimuksiin tai organisaatioihin, joissa yhteisö tai jäsenvaltio on sopimuspuolena tai jäsenenä. Tarkistus voidaan hyväksyä sovitteluratkaisuna. 3.2.1.5. Tarkistus 23 (Yhteyden luominen yhteisen kannan 5 artiklan 1 ja 3 kohdan välille) Tarkistuksella 23 selkeytetään yhteisen kannan 5 artiklan eri kohtien välistä yhteyttä. Komissio suhtautuu varautuneesti 5 artiklan 1 ja 3 kohdan tekstiin poliittisista ja teknisistä syistä. Euroopan parlamentin ehdottama tarkistus kuitenkin parantaa tekstin laatua ja oikeudellista selkeyttä, joten se hyväksytään. 4. PÄÄTELMÄ Komissio muuttaa ehdotustaan edellä esitetyllä tavalla EY:n perustamissopimuksen 250 artiklan 2 kohdan mukaisesti.